Diari Oficial de la Generalitat Valenciana


Sumari del DOGV 9111, del 21-06-2021 (2021/6473)

RESOLUCIÓ de 31 de maig de 2021, del director general de Medi Natural i Avaluació Ambiental, de desplegament de l'Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es fixen els períodes hàbils i les normes de caça en les zones comunes, i s'estableixen altres regulacions en els vedats de caça i zones de caça controlada a la Comunitat Valenciana, per al període 2021/2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9111

Data del DOGV
:   21-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6473


Data del document
:   31-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * caça
    * legislació

RESOLUCIÓ de 31 de maig de 2021, del director general de Medi Natural i Avaluació Ambiental, de desplegament de l'Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es fixen els períodes hàbils i les normes de caça en les zones comunes, i s'estableixen altres regulacions en els vedats de caça i zones de caça controlada a la Comunitat Valenciana, per al període 2021/2022. [2021/6473]  
Segons estableix l'Ordre 1/2019, d'11 de juliol per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana, en la disposició final segona, anualment i amb suficient antelació a l'inici de la temporada cinegètica, mitjançant Resolució de la direcció general competent en matèria de caça, es publicaran les dates d'obertura i tancament corresponents als períodes hàbils de caça establits per a les diferents espècies que hauran de regir en cada temporada, així com els dies hàbils i condicions específiques per a cada modalitat de caça.  
D'altra banda, l'article 4, apartat d de l'Ordre 28/2017, d'11 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven els plans de recuperació de les espècies de fauna en perill d'extinció arpella, vítol, xarxet marbrenc i escrivà palustre, contempla la possibilitat de retardar l'obertura de la veda en les finques privades dels parcs naturals del Fons d'Elx i les Salines de Santa Pola, en cas de detectar-se concentracions significatives de xarxet marbrenc en aquests espais.  
  
Per tot això, després d'haver escoltat el parer del Consell Valencià de la Caça i fent ús de les facultats que tinc atribuïdes, resolc les següents consideracions per a la temporada 2021/2022:  
  
1. En les zones comunes de caça de la Comunitat Valenciana:  
1.1. La caça del conill amb gossos i sense armes  
Període: des del 18 de juliol al 25 de desembre de 2021. Dies hàbils: dijous, dissabtes, diumenges i festius autonòmics i nacionals. Horari general. Condicions específiques: màxim de 8 gossos per caçador i de 15 per grup de caçadors. Queda prohibit l'ús de llebrers fins a l'11 d'octubre.  
1.2. Falconeria  
Caça amb ocells de falconeria: Període: des del 12 d'octubre de 2021 fins al 6 de gener de 2022. Dies hàbils: tots els dies. Horari general. Condicions específiques: es permet per a totes les espècies cinegètiques de caça menor, excepte llebre i perdiu a partir del 7 de novembre. S'autoritza la caça amb auxili de fins a dos gossos per falconer per a alçar les peces.  
Entrenament d'ocells de falconeria: Període: tot l'any, amb cimbell artificial i des del 18 de juliol de 2021 fins al 28 de febrer de 2022 amb peces de fuita, degudament marcades. Dies hàbils: tots els dies. Horari general.  
1.3. Caça amb arc  
En qualsevol modalitat en la qual estiga previst l'ús d'arma, l'arc podrà emprar-se en la caça de manera equivalent a les armes de foc.  
  
1.4. Caça menor en lloc fix  
Període: del 12 d'octubre al 6 de desembre de 2021. Dies hàbils: dissabtes, diumenges i festius autonòmics i nacionals.  
Horari general. Contingent: màxim de 25 tords per caçador i dia. Condicions específiques: per a la caça de tords i estornells poden emprar-se únicament com a reclams els xiulets o membranes de boca o de manxa, així com els reclams naturals de tord comú, tord ala-roig o estornell vulgar en un nombre no superior a cinc per espècie. Cada caçador podrà auxiliar-se de fins a un màxim de dos gossos per al cobrament de les peces. Per a desplaçar-se als llocs s'haurà d'emportar les armes enfundades, o bé, descarregades i obertes. En aquesta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004 de caça de la Comunitat Valenciana, així com el camp de tir possible per a evitar que els perdigons caiguen en aquestes franges.  
1.5. Caça menor al salt o en mà  
Període: del 12 d'octubre al 6 de desembre de 2021, excepte per a la llebre i la perdiu que s'avança el tancament al 7 de novembre.  
Dies hàbils: dissabtes, diumenges i festius autonòmics i nacionals  
  
Horari general.  
Condicions específiques: S'estableix un contingent entre perdiu i llebre d'una peça per caçador i dia i un màxim de 2 gossos per caçador.  
1.6. Caça del senglar  
Modalitat: ganxo, batuda, al salt o en mà i caça per acostament. Període: de l'1 de setembre de 2021 al 28 de febrer de 2022.  
Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica.  
Modalitat: espera o espere. Període: tot l'any. Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica. En aquests casos estarà legitimat per a sol·licitar-les el propietari de les parcel·les afectades i el titular del bé danyat, o amb la conformitat dels anteriors, qualsevol associació d'agricultors, caçadors, propietaris o la Federació de Caça de la Comunitat Valenciana. Aquest tipus de control en zones comunes només podrà concedir-se en els llocs exactes de cultius afectats o en les infraestructures danyades, des de 15 dies abans de l'inici previsible dels danys fins a la collita o última collita. Fora d'aquests llocs no podrà establir-se cap mena d'engreixador.  
  
2. Caça de migratòries en vedats de caça i zones de caça controlada  
Per a aquells terrenys delimitats i zones de caça controlada que en el seu pla tècnic d'ordenació cinegètica tinguen aprovada aquesta modalitat:  
2.1. Mitja veda:  
a) En lloc fix: i) Espècies: tudó, colom salvatge, estornell vulgar, garsa i rabosa. Període: del 8 d'agost al 12 de setembre de 2021. Dies hàbils: dijous, dissabtes, diumenges i festius autonòmics i nacionals. Condicions específiques: cada caçador podrà auxiliar-se de fins a un màxim de dos gossos per al cobrament de les peces. ii) Espècies: tórtora europea i colom roquer. Es prohibeix durant la mitja veda de la temporada 2021-2022 la caça d'aquestes dues espècies cinegètiques.  
b) Al salt o en mà: Espècie: guatla. Període: del 8 d'agost al 12 de setembre de 2021. Dies hàbils: els dissabtes, diumenges i festius autonòmics i nacionals. Contingent: màxim 8 exemplars per caçador i dia.  
  
2.2. Pròrroga de la caça de tords i estornells en lloc fix:  
Període: del tancament de la temporada general fins al 13 de febrer de 2022. Dies hàbils: dissabtes, diumenges i festius autonòmics i nacionals. Contingent: màxim 25 tords per caçador i dia.  
2.3. Ocells aquàtics  
Període: del 12 d'octubre de 2021 al 13 de febrer de 2022, excepte en els vedats dels aiguamolls del sud d'Alacant, El Fondo, les Salines de Santa Pola i el Fondo d'Amorós que es retarda l'obertura a l'1 de novembre de 2021.  
El període serà inferior si així està disposat en les resolucions aprovatòries dels plans tècnics d'ordenació cinegètica. Al Parc Natural de l'Albufera el calendari per a cada vedat serà resolt pel director general de Medi Natural i Avaluació Ambiental, segons el seu Pla tècnic d'ordenació cinegètica i dins del que s'estableix en les normes del Parc.  
  
2.4. Becada  
Temporada general. Modalitat al salt. Període: del 7 de novembre de 2021 al 30 de gener de 2022. Dies hàbils: els establits en la Resolució del Pla tècnic d'ordenació cinegètica. Contingent: màxim 3 becades per caçador i dia.  
  
3. Caça de la perdiu amb reclam  
En els vedats de caça i zones de caça controlada en les quals la resolució aprovatòria del pla tècnic d'ordenació cinegètica autoritze la modalitat de perdiu amb reclam la data límit per al tancament serà el dia 28 de febrer de 2022.  
  
4. Horari general  
L'horari de caça permés de manera general en l'àmbit de la Comunitat Valenciana, comprén des del crepuscle civil matutí fins al crepuscle civil vespertí, conforme l'horari establit en l'annex d'aquesta resolució. Els vedats de caça d'aquàtiques es regiran pels horaris aprovats en els seus respectius plans tècnics d'ordenació cinegètica i/o calendaris de caça, sense perjudici de la seua modificació per la Direcció General de Medi Natural i d'Avaluació Ambiental per a situacions concretes que requerisquen alguna limitació.  
5. Memòries anuals de gestió dels espais cinegètics i resultats dels controls en zones comunes de caça  
Conformement amb l'article 46 de la Llei 13/2004, de caça de la Comunitat Valenciana, el titular de cada espai cinegètic haurà de presentar abans del 31 de març de 2022, en el model normalitzat publicat en la web de la Generalitat (https://www.gva.es/es/inicio/procedimientos'id\_proc=16515), una memòria anual corresponent a l'activitat cinegètica compresa entre el 16 de març de 2021 i el 15 de març de 2022.  
  
Excepcionalment, i de manera transitòria per a l'adaptació dels instruments d'ordenació cinegètica a un nou termini amb finalitats administratius de les temporades de caça, la memòria anual d'aquells espais cinegètics amb alguna mena d'aprofitament entre el 16 de març i el 31 de maig de 2021, inclouran els resultats d'aquests en la memòria de la temporada 2021-22. Per a això, el termini de presentació de la memòria anual es prorrogarà fins al 30 de juny de 2022. Aquesta memòria inclourà els aprofitaments de la temporada 2021-2022 compresos entre el 16 de març de 2021 i el 31 de maig de 2022.  
Aquesta memòria i el pla anual hauran d'ajustar-se al que es disposa en la «Guia per a l'emplenament de la memòria i pla anual de gestió en vedats i zones de caça controlada» publicada també en la web de la Generalitat   
http://agroambient.gva.es/documents/989243975/567287406/GUIA+PARA+LA+SOLICITUD+DE+APROBACION+DE+MEMORIAS+Y+PLANES+ANUALES+DE+GESTION\_v3.pdf/c7c217d7-f03d-449e-b89d-f033eb7c4227.  
Els aprofitaments i controls expressament autoritzats per les direccions territorials en zones comunes de caça, estaran també subjectes a l'obligació de presentar un informe de resultats, el contingut del qual estarà fixat en el condicionat de l'autorització.  
  
València, 31 de maig de 2021.- El director general de Medi Natural i d'Avaluació Ambiental: Benjamí Pérez Rocher.  
  
  
  
ANNEX   
Hores del crepuscle civil a efectes cinegètics   
a la Comunitat Valenciana  
  
QUINZENA ANY ccm ccv  
1a juliol 2021 06 h 13 m 22 h 05 m  
2a juliol 2021 06 h 25 m 21 h 56 m  
1a agost 2021 06 h 41 m 21 h 39 m  
2a agost 2021 06 h 56 m 21 h 18 m  
1a setembre 2021 07 h 12 m 20 h 52 m  
2a setembre 2021 07 h 26 m 20 h 27 m  
1a octubre 2021 07 h 40 m 20 h 03 m  
2a octubre (Abans del canvi horari) 2021 07 h 55 m 19 h 42 m  
2a octubre (Després del canvi horari) 2021 07 h 03 m 18 h 32 m  
1a novembre 2021 07 h 12 m 18 h 23 m  
2a novembre 2021 07 h 28 m 18 h 14 m  
1a desembre 2021 07 h 42 m 18 h 11 m  
2a desembre 2021 07 h 51 m 18 h 15 m  
1a gener 2022 07 h 54 m 18 h 27 m  
2a gener 2022 07 h 50 m 18 h 42 m  
1a febrer 2022 07 h 37 m 19 h 00 m  
2a febrer 2022 07 h 19 m 19 h 16 m  
1a març 2022 07 h 00 m 19 h 30 m  
2a març (Abans del canvi horari) 2022 06 h 36 m 19 h 45 m  
2a març (Després del canvi horari) 2022 07 h 26 m 20 h 51 m  
1a abril 2022 07 h 10 m 21 h 01 m  
2a abril 2022 06 h 77 m 21 h 17 m  
1a maig 2022 06 h 28 m 21 h 33 m  
2a maig 2022 06 h 13 m 21 h 49 m  
1a juny 2022 06 h 05 m 22 h 01 m  
2a juny 2022 06 h 05 m 22 h 07 m